Kitba ta' Edward Montebello Il-ħajja hi bħal opra tal-baħar li timxi mal-qilla tal-mewġ u f'xi waqtiet tiltaqa' ma' diffikultajiet iżda mbagħad tkompli għaddejja u jsalpa għad-destinazzjoni li jmiss. Hekk nista' niddeskrivi ħajjet Eunice Bonello, tfajla ta' 19-il sena li sena ilu kienet vittma ta' hit & run fl-Imsida. Xagħarha iswed tuta u b'entużjażmu ma jaqta' xejn hija aċċettat li tagħtina intervista biex tirrakkonta l-esperjenza tagħha. Din it-tfajla minn Raħal Ġdid għandha messaġġ qawwi favur il-ħajja. Iddeċidejna li niltaqgħu fi ġnien li għadu jħaddar b'kuluri mill-isbaħ, minkejja t-tmiem tan-nixfa sajfija u l-bidu tal-ħarifa. F'għajnejn Eunice dehret mal-ewwel it-tweġiba għall-ewwel mistoqsija li għamiltilha meta dlonk tlabtha tirrakkontali x'ġara fil-lejl tat-18 ta' Settembru 2015. "Kien għall-ħabta tal-11.00pm meta jien u sħabi konna għadna kemm lestejna minn barbeque li nagħmlu waqt live-in ta' kull sena fil-Junior College. Konna mexjin fi Triq ix-Xatt fl-Imsida meta, f'ħin bla waqt, rajt dawl qawwi riesaq lejna," spjegat b'mod dettaljat it-tfajla. Kien dan id-dawl li f'temp ta' ftit sekondi biddel il-mod ta' kif illum Eunice tħares lejn il-ħajja. Karozza misjuqa minn raġel laqtet lil tliet persuni, fosthom lil Eunice, li kienet l-agħar vittma. Hija spiċċat intlaqtet mill-ġenb u waqgħet mal-art b'saħħa kbira. Eunice tkompli tispjega: "Sħabi kollha nħasdu u kienu taħt xokk kbir. Niftakar jgħiduli li x-xufier waqaf għal mument, qisu anke hu kien taħt xokk, iżda mbagħad baqa' sejjer." Dan kien każ ta' hit & run fejn inzerta li waħda minn sħab it-tfajla Pawlista laħqet ħadet in-numru tal-pjanċi tal-karozzi u x-xufier inqabad ftit tal-ħin wara. F'dan il-każ ix-xufier kien instab ħati wara li ammetta l-akkużi miġjuba kontrih, iżda t-trawma li għaddiet minnha Eunice għadha tiġri warajha minn żmien għal żmien. "Żgur niżvoga u nuri r-rabja tiegħi għalkemm konxja li għandi naħfer." Hekk sostniet Eunice meta staqsejtha xi tkun ir-reazzjoni tagħha meta tara lix-xufier li tajjarha. Mingħajr ħafna tidwir mal-lewża, il-vittma tal-hit & run tkellmet kif ħasset. L-aspett ferventi ta' Eunice f'tebqa t'għajn inbidel ukoll għal wieħed pożittiv. It-tfajla għamlet kważi xahrejn sakemm setgħet tkompli b'ħajjitha. "Kawża tal-kustilji li ksirt ma stajtx nimxi mill-ewwel u l-appoġġ mill-qraba u l-ħbieb kien importanti għalija," stqarret Bonello. Hija ddeskriviet dan l-appoġġ mill-qraba bħal żiffa ħelwa li tħoss fuq wiċċek hekk kif ix-xemx tkun qed tisreġ sew f'nofstanhar sajfi. Dan l-appoġġ li kisbet din it-tfajla għenha mhux ftit biex sena wara din reġgħet kompliet b'ħajjitha u saret tħares lejn il-ħajja b'aktar pożittività. "Il-ħajja mhix biss l-imrar li rċivejt sena ilu; il-ħajja hija s-sekondi, il-minuti u s-sigħat li ngħix ma' dawk għal qalbi," qalet it-tfajla, li din l-esperjenza tal-hit & run, minkejja li kienet waħda morra, immaturata ferm. Ma kellix għalfejn nistaqsiha għax Bonello wasslet appell imqanqal lis-sewwieqa. "Konxja mill-fatt li n-nies li jimxu fit-toroq iridu jieħdu ħsieb ukoll," hija qalet, "imma x-xufiera għandhom isuqu b'ċertu kawtela u joqogħodu attenti li l-vettura taf tkun arma f'idejhom u li tista' tkun aktar perikoluża jekk jużawha taħt l-effett tal-alkoħol jew id-droga." Illum Eunice ma tistax tinsa dak li ġara u żgur li se tibqa' ġġorr din l-esperjenza għal ħafna snin. Madankollu, hi u tirrakkonta dak li għaddiet minnu sena ilu, din it-tfajla tagħtina lezzjoni tal-ħajja li fl-ebda istituzzjoni akkademika ma nirċivuha. "Għix il-ħajja sal-massimu li tagħtik għax f'temp ta' sekonda jista' jinbidel kollox. Lili setgħet ġietni ħafna agħar u, il-fatt li ma ġietx, jagħtini iktar pożittività biex nappoġġja lil ħaddieħor li l-ħajja tagħtu iżjed bil-ħarta," ittemm tgħid Eunice Bonello.